באיירן מינכן, הפסידה אתמול 2:1 בביתה לשטוטגרט ואיבדה את הבכורה בליגה הגרמנית לשאלקה. אולם, ההפסד לא היה המכה היחידה ללואיס ואן חאל, מאמנה של באיירן.
ואן חאל גם התבשר שאריאן רובן ההולנדי, שנמצא בכושר הכי טוב בקבוצה, נפצע במשחק אתמול והוא כנראה יחמיץ את משחק ליגת האלופות ביום שלישי מול מנצ'סטר יונייטד. "לא בטוח שהפציעה כל כך חמורה, אבל קשה להאמין שרובן ישחק מול היונייטד". כך אמר היום ואן חאל בנוגע לפציעה של כוכבו ההולנדי. ואן חאל, ניסה לשמור את רובן למשחק מול היונייטד והכניס את ההולנדי רק במחצית השניה מול שטוטגרט, אך רובן נפצע בשריר השוק ממש לקראת סיום המשחק לצערם של אוהדי באיירן.
רובן, היה זה שהעלה את באיירן מינכן לגמר הגביע הגרמני עם שער ניצחון בהארכה מול שאלקה ביום רביעי שעבר וגם היה זה שהעלה את הבווארים לרבע גמר ליגת האלופות עם השער המרהיב שלו מול פיורנטינה, שקבע 2:3 לאיטלקים ושלח את באיירן למשחק מול היונייטד בשל יתרון בשערי החוץ.